《腊八日书斋早起南邻方智善送粥方雪寒欣然尽》
宋代·王洋

腊月八日梁宋俗，家家相传侑僧粥。
栗桃枣柿杂甘香，菱椇芝栭俱不录。
金仟吒言成道时，不认饕馋借称目。
谁谓毗耶清净身，何有尘埃更须浴。
今晨雪屋梳白头，南邻与馈如素求。
未须怊怅思往昔，坐变劲峭同春柔。
铺排短韵一作戏，为君姑续岁时记。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。